Barack Obaman kybersota on ajanut Pohjois-Korean kenties räjähdysalttiimpaan pisteeseen historiansa aikana. Donald Trumpilla on vain toinen toistaan huonompia vaihtoehtoja.

Barack Obaman strategia jätti Donald Trumpille vain vaikeita valintoja.

Trump pohtii ennalta ehkäisevää iskua, mutta se saattaa sisältää vielä suurempia riskejä kuin vaikeneminen.

Kukaan ei tiedä, minne Pohjois-Korean mahdollinen ohjusisku lopulta päätyisi.

Yhdysvallat on kolme viime vuoden aikana pyrkinyt järjestelmällisesti vahingoittamaan Pohjois-Korean ohjuskokeita kyberiskuilla. Toimet ovat onnistuneet siinä määrin, että useat laukaisut ovat päättyneet räjähdyksiin jo alkumetreillä.

Väistynyt presidentti Barack Obama oli pitkälti vastuussa strategiasta, jonka Pentagon toteutti. Yleisesti ottaen asiantuntijat ovat pitäneet linjaa hyvänä: periaatteessa Yhdysvaltojen ohjuspuolustus on saanut lisäaikaa vahvistaa itseään, ja Pohjois-Korean suunnitelma mannertenvälisestä ballistisesta ohjuksesta on ottanut takapakkia.

New York Timesin mukaan kyseenalaistavia sävyjä on alkanut ilmetä viime aikoina. Pohjois-Korean diktaattori Kim Jong-un on väittänyt, että maa on edennyt loppuvaiheeseen ohjusprojektissaan.

Lausunto on alkanut herättää huolta joissakin länsimaalaisissa kriitikoissa. Pohjois-Korea voi halutessaan laukaista keskimatkan ohjuksia nopeastikin.

Yhdysvallat on voinut aiheuttaa tilanteen, jossa Pohjois-Korealla on suuri paine tehdä ohjusisku, mutta samalla sen tekniikka on ulkopuolisen häirinnän takia puutteellista. Kukaan ei tiedä, minne ohjukset ja mahdolliset ydinlataukset päätyisivät.

Mitä Trump tekee?

Nykyinen presidentti Donald Trump on vaikeassa tilanteessa. Trump on lähtökohtaisesti pitänyt kybersotaa vääränä keinona toimia.

Obama käänsi katseensa kybersotaan, kun perinteinen ohjustorjunta toimi vain noin 56 prosenttia kerroista. Trump voi jatkaa talouspakotteita ja jäädyttää Pohjois-Korean ruoka-apuja, mutta se ei asiantuntijoiden mukaan lievennä uhkaa kuin enintään hyvin pitkällä aikavälillä.

Ennalta ehkäisevässä iskussa on korkea riski, koska Pohjois-Korealla on tiettävästi useita laukaisualustoja eri puolilla maata. Kim Jong-unin toimintaa on mahdoton ennustaa, jos maan koko ohjusjärjestelmä ei lamaannu kerralla.

Kun Pohjois-Korea väitti pystyvänsä mannertenvälisen ohjuksen laukaisuun, Trump ilmoitti Twitterissä ykskantaan, että " niin ei käy " . Kansainvälisen ydinasepolitiikan asiantuntija James Acton kritisoi lausuntoa Reutersin haastattelussa tammikuussa.

- Twiitti oli hullunrohkea. Pohjois-Korean riisuminen ydinaseista on äärimmäisen haastavaa. Tuo voi vielä lyödä vasten hänen kasvojaan, Acton sanoi.

NY Timesin mukaan Pohjois-Korea aiheuttaa Yhdysvaltojen ja Kiinan välille samankaltaisen tilanteen, joka vallitsi Neuvostoliiton kanssa Kuuban ohjuskriisissä 1962. Kaksi suurvaltaa käy reviiritaistelua, pelissä on ydinaseita ja kolmantena osapuolena on militantti diktatuuri, jonka johdossa on epävarma nuori mies.

Tiedusteluraporttien mukaan on syytä epäillä, että Kim on tietoinen kansainvälisestä sabotaasista. Pohjois-Korean järeintä Musudan-ohjusta ei ole testattu sen jälkeen, kun useat peräkkäiset kokeet epäonnistuivat. Viimeksi sitä yritettiin viime vuoden huhtikuussa.

Yhdysvallat on Etelä-Korean kanssa uhannut Pohjois-Koreaa rajuilla toimenpiteillä, jos maa jatkaa ohjus- tai ydinkokeitaan sunnuntaina epäonnistuneen laukaisun jälkeen.

Lähteet: NY Times, NY Times, Reuters, CNN